[{"text_idx": "#000001", "text": "Nur 30 km oriente de Vieno trovig\u0302as la palaco Schloss Hof. G\u0302i situas en Au\u0306strio, tre proksime c\u0302e la landlimo kun Slovakio. Turistoj s\u0302atas la areon, c\u0302ar g\u0302i konatigas kun arkitekturo, historio kaj botaniko. La regiono estas konata pro siaj cikonioj kaj pro tio, ke ec\u0302 la maloftaj zizeloj trovig\u0302as tie."}, {"text_idx": "#000002", "text": "La areo estas bela kaj okupas 50 hektarojn. La palaco situas sur eta monteto kaj donas bonan superrigardon al la c\u0302irkau\u0306o, inter alie g\u0302is Bratislavo. G\u0302i plac\u0302is jam al Princo Eu\u0306geno de Savojo. Princo Eu\u0306geno estis fama au\u0306stra batalestro, kiu helpis defendi Vienon kontrau\u0306 la turkoj. Li estis ne nur sukcesa militisto, sed ankau\u0306 ric\u0302ulo. En la jaro 1725 li ac\u0302etis la palacon kaj multon plibeligis. Post la morto de Princo Eu\u0306geno en la jaro 1736, la palaco parttempe ig\u0302is posedaj\u0302o de la imperiestrino Maria Theresia. Poste la konstruaj\u0302oj estis dum longa tempo uzataj de armeoj. Ekde la jaro 2004 okazis sentebla renovigo, kiu revivigis la aspekton de la kastelo kaj de la g\u0302ardeno kiel g\u0302i estis dum la 18-a jarcento."}, {"text_idx": "#000003", "text": "La palaco estas alirebla dum la tuta jaro, kontrau\u0306 enirpago. La granda areo entenas bele arang\u0302itajn g\u0302ardenojn, simile al Scho\u0308nbrunn au\u0306 Belvedere en Vieno. Sur la herbejoj pas\u0302tas sin diversaj c\u0302eval-rasoj, kameloj kaj la plej lastaj blankaj azenoj. Infanoj rajtas karesi kaprojn kaj kokojn. Depende de la sezono okazas diversaj arang\u0302oj: kristnask-bazaroj, barokaj baloj, paskaj bazaroj, kajto-festo por infanoj."}, {"text_idx": "#000004", "text": "Ene de la areo trovig\u0302as magazenoj, muzeoj kaj gastejo. La g\u0302ardenoj plenas de kreskaj\u0302oj kun mang\u0302eblaj fruktoj. En kelkaj lokoj la vizitantoj rajtas pluki kaj mang\u0302i la maturajn c\u0302erizojn, pomojn, legomojn, herbojn kaj berojn."}, {"text_idx": "#000006", "text": "Proksime de Schloss Hof situas mallarg\u0302a ponto, tra kiu eblas atingi Slovakion piedirante au\u0306 biciklante. La ponto superiras la riveron March, kiu tie estas limo inter Au\u0306strio kaj Slovakio. Au\u0306tomobiloj ne rajtas uzi la ponton. Dum sunaj tagoj amaso da promenantoj g\u0302uas la ponton, kune kun biciklantoj."}, {"text_idx": "#000009", "text": "Gastante en Au\u0306strio mi vizitis la bienon Schloss Hof kelkfoje. Tamen volonte tien mi revenus denove. Kial? Kialo simplas: la bieno ravas ne nur per bela c\u0302irkau\u0306aj\u0302o, ric\u0302a historio, sed ankau\u0306 per tio, ke g\u0302iajn ric\u0302aj\u0302ojn eblas ne nur rigardi, sed ankau\u0306 tus\u0302i, elprovi, observi... C\u0302iu trovas kion fari: artaj\u0302-kaj historiemuloj povas viziti ekspoziciojn en palaco, naturs\u0302atantoj povas g\u0302ui promenojn en belegaj florg\u0302ardenoj, parko, bestoamikoj trovos diversajn bestojn, ne nur farmajn, sed ankau\u0306 ekzotikajn, por infanoj plenas distraj\u0302oj, ludlokoj. Eblas mang\u0302i en restoracio au\u0306 simple pikniki sur herbejo kaj tiel pasi tutan tagon en la bieno. Mi g\u0302uis, ke la palacbienon s\u0302atas viziti familioj, kaj post unu tago tie mi komprenis, ke tio estas bonega loko por pasi tempon interese kaj bone ripozi. Venu!"}, {"text_idx": "#000011", "text": "Schloss Hof, oficiala retpag\u0302o: "}]